999 999 km-t futott ez a Toyota, az egymilliomodikat a következő vevőnek hagyta meg a tulaj
Száz bélyegzővel rendelkező szervizkönyv és az eredeti dízelmotor juttatta ezt az ausztráliai Land Cruiser V8-ast a hét számjegyű futásteljesítmény határára.

A Toyota személyautók és terepjárók régóta a megbízhatóságukról híresek, amit e cikk főszereplőjének, a 2009-es modellévű, 200-as sorozatú Land Cruiser V8-asnak a története is bizonyít. Az offroader a Föld-Hold távolság 2,6-szorosát, közel egymillió kilométert tette meg az eredeti gyári hajtásláncával Ausztráliában.
2010 áprilisában vásárolta újonnan a fehér színű autót (alvázszáma: JTMHV05J904044142) Gary Driscoll, az ausztráliai Nhill városában (Victoria állam) élő gabona- és készletügynök. A férfi az elmúlt 16 évben átlagosan több mint 180 km-t (112 mérföldet) tett meg vidéki mellékutakon, terepen és autópályákon a termetes Toyotával, amely sosem hagyta cserben. Végül Driscoll úgy döntött, hogy pontosan 999 999 km-es futásteljesítménynél (621 370 mérföld) megválik a Land Cruisertől, pontosan egy kilométerrel a hét számjegy elérése előtt.
A Toyota Australia nem tudta megerősíteni, hogy ez a konkrét 200-as széria tartaná a rekordot, mint az ország legnagyobb futásteljesítményű Land Cruisere. A japán gyártó helyi importőre azt közölte az autóról riportot készítő ABC News televíziós társaságnak, hogy az évek során több ügyféljármű is átlépte már az egymillió kilométeres álomhatárt az országban.
Talán az történet legfigyelemreméltóbb része, hogy a Land Cruiser V8 még ma is az eredeti, a japán gyárban beépített motorjával és sebességváltójával működik. A 4,5 literes V8-as biturbó dízelmotor 265 lóerő teljesítményt és 650 Nm nyomatékot ad le, ami hatfokozatú automata sebességváltó, zárható differenciálművek és állandó összkerékhajtáson át jut el a négy kerékhez. Ebben a Land Cruiserben a terepjárást elektronikusan kiakasztható kanyarstabilizátorok is segítik, amelyek jelentősen képesek megnövelni az amúgy sem kis rugóutakat a kerekeknél.
A Toyota dízelmotorjai általában a tartósságukról ismertek, ami ebben az esetben sincs másként. Persze a jól sikerült konstrukció mellett kellettek a rendszeres hosszú utak és a fegyelmezett szervizelés is a hosszú élettartamhoz. Ez a Land Cruiser V8 nem kevesebb, mint 100 márkaszervizes pecséttel és hiánytalanul vezetett szervizkönyvvel rendelkezik, ami 10 ezer km-enkénti (6214 mérföld) rutinszerű ellenőrzést és kötelező szervizelést jelentett teljes életciklusa során. A szokásos kopóalkatrészeken és folyadékokon kívül szinte csak az önindítót kellett benne kicserélni, de még az is elment 973 ezer km-t.
2025 novemberében érte el a 999 999 megtett kilométert a robusztus terepjáró. Pontosan 621 370 mérföld megtétele után vonta ki Driscoll a napi szolgálatból a Land Cruiserét, és adta át a kulcsait a Horsham Toyota márkakereskedés csapatának, akik kiállították a járművet a szalonjukban a Toyoták tartósságának élő bizonyítékaként.
Hamarosan elárverezik az autót, és a következő tulajdonosnak jut a megtiszteltetés, hogy megtegye vele az egymilliomodik kilométert. Driscoll szándékosan parkolta le nagyjából 300 méterrel az álomhatár elérése előtt, hogy a vevőnek ne kelljen messzire mennie a vásárlás után a kerek szám eléréséhez. Jó kérdés, hogy a hatjegyű, digitális kilométer-számláló ekkor visszaáll-e nullára, vagy végleg lefagy 999 999 km-nél (megj.: az is lehet, hogy már régen lefagyott, és az autóban ma lényegesen több km van ennél).
Ha szeretné megtudni, mit tud ez a 200-as sorozatú Land Cruiser közel egymillió km után, licitálhat rá az Auctions Plus oldalán. Egy biztos: nem mindennapi futásteljesítménye ellenére a kengururáccsal és azon kiegészítő LED-es lámpákkal is felszerelt japán luxusterepjáró jó állapotban van. Tulajdonosa 20-30 ezer ausztrál dollár (4,4-6,6 millió forint) közötti összegre számít érte az online licit után.

